**РЕПУБЛИКА СРБИЈА**

**НАРОДНА СКУПШТИНА**

**БИБЛИОТЕКА НАРОДНЕ СКУПШТИНЕ**

**Тема: Примена медијске регулативе на садржај ријалити**

 **програма**

**Датум: 06.10.2015.**

**Бр. 06/2015**

**Ово истраживање је урадила Библиотека Народне скупштине за потребе рада народних посланика и Службе Народне скупштине. За више информација молимо да нас контактирате путем телефона 3026-532 и електронске поште** ***istrazivanja@parlament.rs*.** **Истраживања којa припрема Библиотека Народне скупштине не одражавају званични став Народне скупштине Републике Србије.**

**САДРЖАЈ**

[УВОД 2](#_Toc433016746)

[ДАНСКА 4](#_Toc433016747)

[МАЂАРСКА 5](#_Toc433016748)

[НЕМАЧКА 5](#_Toc433016749)

[ФРАНЦУСКА 7](#_Toc433016750)

[ХРВАТСКА 8](#_Toc433016751)

[ШВЕДСКА 8](#_Toc433016752)

# УВОД

Први ријалити шоу креиран је у САД 1948. године под сада већ добро познатим насловом ''Скривена камера'' и првобитно је емитован на радију а тек касније на телевизији. Ова врста забавно-документарног програма се оснива на довођењу људи у необичну ситуацију и праћењу њихових реакција камером. Без обзира што је нагласак у овом програму на чињеницама, ријалити програм нема едукативни карактер, попут документарног, јер је првенствено фокусиран на личним односима и реакцијама актера.

Телевизијско емитовање најновије генерације ријалити шоу програма у Србији почело је 2006. године. Ова врста програма заступљена је у програмском садржају телевизија које програм емитују на националним фреквенцијама.

У Републици Србији, у складу сa *Законом о електронским медијима*(''Сл. гласник РС'', бр. 83/2014), Регулаторно тело за електронске медије - РЕМ је самостално и независно регулаторно тело која врши јавна овлашћења у циљу делотворног спровођења утврђене политике у области пружања медијских услуга. Пре доношења Закона о електронским медијима, у периоду 2002-2014, Републичка радиодифузна агенција - РРА је била регулаторно тело надлежно за област телекомуникација а у складу с тада важећим Законом о радиодифузији. Према члану 28. Закона о електронским медијима, РЕМ може пружаоцу медијске услуге изрећи опомену, упозорење, привремену забрану објављивања програмског садржаја односно може му одузети дозволу, због повреде обавеза прописаних члановима 47-71. а које се односе на програмски садржај, као и због повреде услова који су садржани у дозволи или одобрењу за пружање медијске услуге у складу са Законом.

У периоду 2011-2015. Савет РРА и касније Савет РЕМ изрекли су низ мера пружаоцима медијских услуга у поводу неусклађености садржаја ријалити шоу програма са важећим медијским прописима. Савет РРА је 2011. донео Обавезујуће упутство о понашању емитера у вези са ''ријалити програмима'' (Сл. гласник РС, бр. 17/2011) а оно је престало да важи 21. марта 2015. године када су ступила на снагу три нова правилника[[1]](#footnote-1) које је усвојио Савет РЕМ. Један од новоусвојених правилника је и [Правилник о заштити права малолетника у области пружања медијских услуга](http://www.rra.org.rs/uploads/useruploads/Pravilnici/Pravilnik-o-zastiti-maloletnika-u-oblasti-pruzanja-medijskih-usluga-za-sajt.pdf) („Сл.гласник РС“, бр. 25/15)[[2]](#footnote-2) који у члану 2. тачка 9. даје дефиницију ријалити програма: ''Ријалити програмски садржај је садржај који претежно у циљу забаве приказује,у природном или вештачки створеном окружењу (нпр. вештачки створена заједница људи на ограниченом физичком простору), на који начин се један или више учесника понаша у унапред предвиђеним, спонтано или на други начин насталим конкретним животним ситуацијама (нпр. суживот у одређеној заједници људи, међусобна комуникација, рад, доколица, решавање одређених задатих или непредвиђених конкретних животних проблема и сл.) у одређеном временском периоду, а у којем учесници, по правилу, учествују ради прибављања одређене имовинске или неимовинске користи.''

У већини европских држава емитовање ријалити програма почело је значајно раније, током 1990-тих. Ријалити програми се уопштено одређују као ТВ програми у којима су учесници стално снимани, дизајнирани тако да буду првенствено забавног карактера. У њиховом фокусу је често сучељавање обичних и људи који учествују у јавном животу (нпр. популарних певача, политичара и сл.) а нарочито у погледу поређења у којој мери њихов однос води конфликту, а у којој мери зближавању и образовању тимова.

Ипак садржаји бројних ријалити програма изазвали су низ полемика и чак врло оштрих реакција у појединим државама где се емитују. Овим питањем, тачније телевизијским ријалити програмом ''Велики брат'', бавио се и Директорат за људска права Генералног секретаријата Савета Европе који је 2002. године израдио компилацију одговора на упитник који је Стални одбор за прекограничне телевизије проследио државама чланицама у којима се приказује ова врста ТВ програма о односу јавности према њиховом садржају.[[3]](#footnote-3) Начелано, питањима у вези емитовања ријалити програма приступило се у смислу члана 7. Европске конвенције о прекограничној телевизији, у којем се наводи да телевизијски програми треба да поштују људско достојанство и основна људска права.

У наведеној компилацији је истакнуто да ријалити програми кроз понашање учесника указују на етичке норме и културне вредности савременог друштва у глобалном контексту, уважавајући чињеницу да се велики број ових програма емитује са одређеним националним модификацијама на интернационалном плану. Реакције публике и надлежних регулаторних тела у појединим европским државама су се значајно разликовале. Тако је у Великој Британији, Независна комисија за телевизију (Independent Television Commission - ITC) изменила Кодекс програма (ITC Programme Code)[[4]](#footnote-4) који садржи уређивачке стандарде које публика има право да очекујe од комерцијалних телевизијских услуга у Великој Британији. У одељку 1.8, параграф 1 је наведено да емитери треба да поштују људско достојанство и да "појединци не треба да буду непотребно експлоатисани или да им се изазва непотребна бол, нити гледаоци треба да се осећају као пуки посматрачи туђих невоља". У Португалији је емитовање ријалити програма покренуло озбиљна питања. Надлежна Висока управа за медије (Alta Autoridade para a Comunicação Social) је 16. маја 2001. донело препоруку упућену ТВ каналу који је емитовао ријалити шоу "The Bar" јер је дошло до озбиљног кршења људских права и законских одредби. Исти канал и канал који емитује "Великог брата" су затим кажњени за емитовање еротских секвенци пре 22,00 часа и за емитовање програма који није поштовао људско достојанство и који је имао негативан утицај на неке телевизијске гледаоце (децу и осетљиве људе), чиме је прекршен низ одредби Закона о телевизији. Висока управа за медије је започела преговоре са телевизијама које емитују ријалити програме у намери да ови канали сами успоставе одређена интерна регулаторна тела која би се бавила садржајем ријалити програма. Швајцарски телевизијски канал ТВ3 који се емитује за немачко говорно подручје у свом програму садржи и ријалити шоу програме. Ови програми нису изазивали негодовање јавности те стога државни орган надлежан за приговоре на радио и телевизијске програме није имао прилику да интервенише.

У циљу прикупљања информација о актуелном односу надлежних регулаторних тела у европским земљама према садржајима ријалити шоу програма, Библиотека Народне скупштине је Европском центру за парламентарна истраживања и документацију доставила упитник бр. 2938 са следећим питањима.

1. Да ли у вашој земљи пружаоци медијских услуга са националном покривеношћу емитују ријалити шоу програме и ако је одговор да, какви су најчеши садржаји ових програма?

2. Наведите прописе чија је примена релевантна за емитовање ријалити шоу програма.

3. Да ли пружаоци медијских услуга који емитују ријалити шоу програме плаћају посебан порез за емитовање ових програмских садржаја?

У прегледу који следи изложена су искуства Данске, Мађарске Немачке, Француске, Хрватске и Шведске у примени медијске регулативе на емитовање ријалити програма.

# ДАНСКА

Закон о медијској одговорности (Bekendtgørelse af medieansvarslove)[[5]](#footnote-5) који је усвојен 1998. а последњи пут измењен 2013. је пропис који уређује одговорност пружалаца медијских услуга у Данској. Законом је установљено надлежно независно регулаторно тело за област медија и казнене мере за кршење одредби Закона. Поред овог закона, Законом о радиодифузији је шире уређен рад пружалаца медијских услуга, као и надлежности Одбора за радио и телевизију који је установљен 2001. као независно регулаторно тело задужено за надгледање спровођења данског Закона о радиодифузији.

У Данској се ријалити шоу програм приказује и на јавном радиодифузном сервису и на приватним телевизијама са националном фреквенцијом. Пружаоци медијских услуга који у својим програмима емитују ријалити шоу програме не плаћају посебан порез за њихово емитовање.

# МАЂАРСКА

Национална комисија за радио и телевизију (Országos Rádió és Televízió Testület - ORTT), независно регулаторно тело за медије, је 2002. године донела одлуку да је ТВ 2, национални комерцијални телевизијски канал, прекршио одредбе о заштити малолетника Закона о радиодифузији (Закон бр. 1 из 1996. године) емитовањем ријалити шоу програма "Велики брат". Национална комисија за радио и телевизију је у том поводу емитеру изрекла новчану казну у износу од 6.900.000 мађарских форинти (приближно 290.000 евра).

Такође, Национална комисија за радио и телевизију је и у претходним годинама изрекла две казне емитерима ријалити програма. Наиме, ријалити програм под називом "Bar" емитоваo je локални телевизијски канала (Viasat3) у региону Будимпеште током 2001. године а током исте године емитован је ријалити програм "Base" на ТВ 2. Оба програма су били предмет разматрања и одлуке Националне комисије за радио и телевизију и емитерима су изречене казне због непоштовања људског достојанства.

Након доношења наведених одлука, Национална комисија за радио и телевизију је одржала јавну расправу у којој су учествовали представници емитера и других заинтересованих страна о заштити људског достојанства и малолетника а с обзиром на садржаје ријалити програма типа ''Велики брат''.[[6]](#footnote-6)

Закон о медијима и средствима масовних комуникација уређује делатност медија у Мађарској.[[7]](#footnote-7)

# НЕМАЧКА

У Немачкој су ријалити програми веома популарни и приказују их телевизије са националном покривеношћу. На основу члана 20. Међудржавног споразума о радиодифузији (*Rundfunkstaats­vertrag*, RStV), емитери добијају дозволе за емитовање програма било локално или на националној фреквенцији. У дозволи за емитере са националном покривеношћу је наведена и категорија канала – општи или тематски канал. Процес добијања дозволе за локалне приватне емитере је у надлежности државних закона.

Емитери, који су на основу Међудржавног споразума о радиодифузији добили дозволу за емитовање програма са националном покривеношћу, могу приказивати и ријалити програм. Емитери не плаћају посебан порез за приказивање ријалити програма. Сви емитери су дужни да поштују и штите људско достојанство као и морална и верска убеђења грађана. У понуди програма се фаворизују друштвене вредности као што су поштовање живота, слободе, заштита од насиља, верска убеђења и слобода мишљења и изражавања. Ако програмски садржај нарушава права деце и омладине емитери су одговорни надлежној Комисији за заштиту малолетника у области медија. Надлежности Комисије се односе на савезни ниво али је она у служби и свакој држави појединачно, односно надележним државним органима задуженим за спровођење регулативе из области заштите омладине у приватном и државном медијском простору. За повреде одредби о програмским начелима или повреде које се односе на оглашавање и спонзорство надлежна је Комисија за лиценцирање и надзор. Ова Комисија је надлежна и за издавање дозвола и надзор над радом емитера на савезном нивоу. У складу са чланом 38. Међудржавног споразума о радиодифузији, Комисија је надлежна да поступа по жалбама као и да доноси мере упозорења, опомене, забране емитовања пружаоцу медијске услуге. Непоштовање ових мера може на крају довести до губитка дозволе за емитовање програма.

Телевизије које приказују ријалити шоу су под заштитом одредби члана 5. Основног закона (Устава) Савезне Републике Немачке о заштити слободе информисања. Такође, ова слобода је ограничена одредбама Основног закона којима се штите малолетници и право на људско достојанство. Постојећа ограничења су и правно поткрепљена у Међудржавном споразуму о радиодифузији, Међудржавном споразуму о заштити младих у медијима као и релевантним државним законодавством из области медија. Према члану 5. и члану 8. Међудржавног споразума о заштити младих у медијима, продуценти и емитери који приказују садржај који штети развоју деце и адолесцената дужни су да осигурају да деца и адолесценти одређене старосне групе такав садржај не виде и не чују. То могу учинити тако што ће приступ и гледање таквог садржаја технички онемогућити деци одређене старосне групе или тако што ће програмску шему уредити на начин да се програм непримерене садржине приказује у терминима од 23,00 до 6,00 часова. Јавни радиодифузни сервис, Комисија за заштиту малолетника у медијима или волонтерске организације овлашћене од стране ове Комисије могу увести рестрикције у програмске шеме или за филмове на које се не односи Закон о заштити малолетника како би осигурали да се непримерени садржај филмова а нарочито телевизијских серија не приказује малолетницима. Они то могу учинити и за друге видове емитовања или јавног приказивања уколико сматрају да начин приказивања, концепт или садржај програма штети малолетницима.

Пружаоци медијских услуга не плаћају посебан порез за емитовање ријалити шоу програма.

# ФРАНЦУСКА

Францускe телевизијe, како јавне тако и приватне, почеле су да емитује ријалити шоу програме 2001. године. Први ријалити програми били су типа "програма заточеништва", у којима гледалац види како се током неколико недеља развијају односи у групи на неки начин заточених појединаца (Loft Story, Nice People, Secret Story). Данас је садржај ријалити програма разноврснији - музички програми (Star Academy, Nouvelle Star, Danse avec les stars), програми на отвореном (Koh-Lanta, Pékin Express), потрага за партнером (Bachelor, L'amour est dans le pré) или програми о кулинарству (MasterChef, Top Chef). Ове емисије су често адаптација ријалити програма емитованих у другим земљама, посебно у Европи, као што су програми холандске продукцијске групе ENDEMOL која послује у 22 земље.

Због садржаја ријалити програма (честих вулгарности, ситуација које могу нарушити људско достојанство), надлежно регулаторно тело је брзо интервенисало и донело прописе који регулишу емитовање ових емисије. Високи савет за аудиовизуелне медије (Conseil Supérieur de l’Audiovisuel - CSA) који је независно регулаторно тело са правом доношења прописа и санкција, прописао је одређена ограничења за емитовање свих ријалити ТВ програма, као што су:

- они се не могу емитовати пре 23,00 часа;
- на екрану мора бити видно ограничење које се односи на старост гледалаца (није за млађе од 10 година, није за млађе од 12 година).

Правила која регулишу надзор над овим програмима су формализована 2011. године од стране Високог савета за аудиовизуелне медије под насловом "Размишљање о емисијама под називом ТВ ријалити" (Réflexion sur les émissions dites de téléréalité).[[8]](#footnote-8) Врховни суд је одлуком од 3. јуна 2009. наметнуо обавезни модел "уговора о раду" за различите услуге које пружају учесници у емисијама тог типа. У уговору мора бити наведено следеће: максимално дневно радно време, начин плаћања накнаде за учешће, поштовање хигијенских и безбедносних правила.

Телевизијске компаније у Француској плаћају порез на доходак и порезе који су предвиђени за аудиовизуелни сектор (порези и таксе на износ примљених накнада од ТВ компанија, емитовање реклама и претплату). Постоји посебан порез на телевизијско оглашавање, као и порез на приход од видео маркетинга, али не постоји посебан порез на емитовање ријалити шоу програма.

Порески органи сматрају да ријалити шоу програми, упркос вероватноћи сексуалног односа између учесника, не подлежу порезу на информативне или интерактивне услуге порнографског карактера како је то дефинисано чланом 235. Пореског законика: "Овим се успоставља порез на лица која путем телекомуникација у било ком облику чине јавно доступним информативне и интерактивне услуге порнографског карактера. Овај порез износи 50% од износа примљеног да би се ове услуге учиниле доступним јавности. Порез се евидентира и прикупља као у случају директног опорезивања."

# ХРВАТСКА

У Хрватској пружаоци медијских услуга са националним фреквенцијама емитују ријалити шоу програме. Пружалац медијске услуге, у складу са Законом о електронским медијима[[9]](#footnote-9), самостално обликује програмску основу медија и сноси одговорност за објављивање програма (члан 7. став 1. Закона о електронским медијима).

Садржаји ријалити програма који се емитују у Хрватској су слични садржајима ријалити програма који се емитују у Србији. Наиме, учесници су затворени у одређеном изолованом стамбеном насељу или на фарми и њихово понашање може бити претерано и неприкладно.

Тренутно се у Хрватској емитују два ријалити програма: ''Велики брат'' на РТЛ телевизији и ''Фарма'' на Нова ТВ. Веће за електронске медије које управља независним регулаторним телом Агенцијом за електронске медије (Agencija za elektroničke medije) покренуло је прекршајни поступак против РТЛ телевизијe и одговорних лица oвe телевизије због ријалити шоу програма ''Велики брат'' а због кршења члана 26. став 1. тачка 3 и става 3. истог члана Закона о електронским медијима.

У односу на емитовање ријалити шоу програма '' Фарма'', Веће за електронске медије до сада није предузело никакве кораке.

Закон о електронским медијима (Zakon o elektroničkim medijima) у члану 12. став 2. прописује обавезу поштовања људских права, у члану 26. ставови 1-3. прописује обавезу поштовања људског достојанства, забрану емитовања порнографског материјала, забрану подстицања на насиље, криминалне радње, коришћење алкохола, дрога и дуванских производа, заштиту малолетника и у члану 69. прописује надлежност Већа за електронске медије.

У хрватском пореском систему није предвиђен посебан порез за емитовање ријалити шоу програма.

# ШВЕДСКА

Ријалити емисије се приказују у Шведској на телевизијама са националном фреквенцијом. Две такве телевизије, TV4 и SVT, емитују ријалити шоу програме. Sveriges Television (SVT) је јавни сервис који има осам канала. Поред њега и неколико приватних телевизија има дозволу за емитовање на националној фреквенцији. Међу њима је и TV4 која има такође неколико канала. На јавном сервису је забрањено оглашавање осим за спонзоре спортских догађаја. На приватним каналнима је дозвољено оглашавање у складу са условима из дозволе за емитовање на националној фреквенцији. Ову област регулише Закон о радију и телевизији из 2010. године.

Различити типови ријалити шоу програма се емитују на националној фреквенцији, нпр. такмичарски и авантуристички, различити квизови, ријалити о међуљудским односима, професијама или радним местима. Не постоји регистар свих ријалити програма који се приказују у Шведској па је немогуће дати тачан број оних који се емитују. Постоји и неколико различитих типова ријалити програма који се емитују и на телевизијама које нису на националној фреквенцији и емитују се из иностранства. Телевизије са националном фреквенцијом су много опрезније по питању садржаја ријалити програма од телевизија које нису на националној фреквенцији. Непримерени садржаји су чешће заступљени на телевизијама које нису на националној фреквенцији, док се на јавном сервису ретко кад приказује голотиња, конзумирање алкохола и друго недолично понашање.

Не постоји посебна регулатива у погледу ријалити програма али начелно емитери су дужни да поштују одредбе шведског законодавства о медијима и устаљене добре праксе. То, између осталог, значи и да јавни сервис не сме да рекламира или да заступа било какав комерцијални интерес у свом програму. Сви канали који приказују ријалити шоу у коме има насиља или порнографских сцена су дужни да дају вербално упозорење непосредно пре такве сцене или да приказују текст упозорења континуирано на екрану током емитовања сцена. Време емитовања ових програма подлеже ограничењима у циљу заштите деце и малолетника. Време после 21,00 часа се обично сматра прикладним за емитовање ријалити шоу програма. Ово правило важи за све емитере, не само за телевизије са националном фреквенцијом.

Сви емитери на националној фреквенцији су такође дужни да узму у обзир утицај радија и телевизије на гледаоце при избору програма које емитују а нарочито уколико такве емисије садрже насиље, сексуалну активност и употребу штетних супстанци. Емисије које подстичу криминал су забрањене. Такође је забрањено приказивање садржаја који очигледно нарушавају нечије право на сексуално опредељење, верску, расну, родну и националну припадност. Oво правило je мање стриктно уколико је тип емисије сатиричан или хумористичан.

Шведска Комисија за радио и телевизију (Granskningsnämnden för radio och tv) је организацијски део Управе за радио и телевизију (Myndigheten för radio och tv) и надлежна је да истражи све пријављене повреде медијске регулативе. Основна функција Комисије је да осигура да радио и телевизијски канали који су добили дозволу за емитовање од стране владе или Управе за радио и телевизију поштују одредбе Закона о радију и телевизији. Комисија може да наложи плаћање новчане казне емитерима за које оцени да су прекршили одредбе закона. Такође, она може наложити емитерима да јавност информишу о учињеним прекршајима и одлукама Комисије.

У Шведској се не плаћа посебан порез за емитовање ријалити програма.

***Извори информација***

Регулаторно тело за електронске медије. <http://www.rra.org.rs/cirilica> (приступљено 30.09.2015.)

ECPRD Request No. 2938 “Implementation of Media Regulation on Reality Show Programs” (25.09.2015.)

Raicheva-Stover Maria. You’ll See, You’ll Watch: The Success of Big Brother in Postcommunist Bulgaria. <http://www.cwsp.bg/upload/docs/Big_brother_for_web.pdf> (приступљено 30.09.2015.)

 Истраживање урадиле:

 Јелена Марковић

 виши саветник-истраживач

 Тања Остојић

 начелник Библиотеке Народне скупштине

1. Текст вести је доступан на интернет адреси: <http://www.rra.org.rs/cirilica/news/article/obavestenje-o-stupanju-na-snagu-tri-pravilnika-21.-marta-2015.-godine> [↑](#footnote-ref-1)
2. Текст Правилника је доступан на интернет адреси: <http://www.rra.org.rs/uploads/useruploads/Pravilnici/Pravilnik-o-zastiti-maloletnika-u-oblasti-pruzanja-medijskih-usluga-za-sajt.pdf> [↑](#footnote-ref-2)
3. Текст овог документа је доступан на интернет адреси: <http://www.coe.int/t/dghl/standardsetting/media/T-TT/T-TT%282002%29009_en.pdf> [↑](#footnote-ref-3)
4. ITC Programme Code. http://www.ofcom.org.uk/static/archive/itc/itc\_publications/codes\_guidance/programme\_code/index.asp.html [↑](#footnote-ref-4)
5. Текст Закона о медијској одговорности доступан је само на данском језику. <https://www.retsinformation.dk/Forms/R0710.aspx?id=143047> [↑](#footnote-ref-5)
6. Више информација је доступно на интернет адреси : http://merlin.obs.coe.int/iris/2003/1/article22.en.html [↑](#footnote-ref-6)
7. Текст Закона на енглеском језику је доступан на интернет адреси: http://hunmedialaw.org/dokumentum/153/Mttv\_110803\_EN\_final.pdf [↑](#footnote-ref-7)
8. Réflexion sur les émissions dites de téléréalité. <http://www.csa.fr/Espace-Presse/Communiques-de-presse/Bilan-de-la-reflexion-sur-la-telerealite-les-preconisations-du-CSA> [↑](#footnote-ref-8)
9. Zakon o elektroničkim medijima (NN, br. 153/09, 84/11, 94/13, 136/13). http://www.zakon.hr/z/196/Zakon-o-elektroni%C4%8Dkim-medijima [↑](#footnote-ref-9)